**Ачыкъ дарс**

**Къумукъ адабият -5 класс**.

**Тема**: Акъай Акъаев «Ярайгъан затмы»

**Мурат:**1)А. Акъаевни яратывчулугъу булан яшланы таныш этив.

2)Адабият асарны анализ этме уьйретмек.

3)Ватангъа бакъгъан сюювюн артдырмакъ.

**Дарсны барышы:**

**1**.Яшланы низамгъа тартыв.

-Здравствуйте! Яшлар ,бугюн бизге 5 «Б» классда яхшы яшлар охуй деп эшитип, кеп къонакълар гелген .Гелигиз,биз олар булан да сорашайыкъ.

-Здравствуйте!

**2.Баш сез**.

Бугюнгю дарсны мен булай философия хабардан башлама сюемен.

Бир керен бир яш къолуну аясына гебелек де тутуп, муаллимине сорай: «Мени къолумну аясындагъы гебелек савмы яда сав тюгюлмю»,деп .Яш ойлаша: « Сав деп айтса ,къолумну аясын къысып, оьлтюрюп къоярман деп, сав тюгюл десе, учуруп йиберермен»,деп.

Сизин нечик эсигизге геле, нечик жавап берген экен муаллим?

**Яшланы жавабы…**

**Муаллимни жавабы:**

Яшавунда адам нени де гере: шатлыкъны да, къайгъыны да, сюювню де .Гьар ким яшавунда шо мюгьлелени гьар тюрлю оьтгере. Яшавну тюрлю янларын тюз кюйде къаршылай яшлыгъында тюз тарбиялангъан адам.

Бары да зат яшлыкъдан башлана. Яшда тюз тарбияланма уьйретеген кеп тюрлю якълар бар .Оланы арасында аслу ерни тута китаплар. Китаплардан биз уьйренебиз адилли болма ,эдепли болма, сынав алма.

Айтыв: «Яшда герген-яшынмас»

Сиз нечик англайсыз бу айтывну?

**3. Янгы теманы уьстюнде ишлев.**

Яшлар ,бугюн мен сизин алдыгъызгъа шулай муратлар салама сюемен.

1. Асарны ичделигин ачмакъ
2. Асерны идея-маънасын ачмакъ
3. Асарны чеберлигин ачмакъ

**Сезлюк иш:**

Мюгьлет- миг

Хыял- мурат, цель.

Тангламакъ- айырмакъ, сайламакъ

Адиллик- билим, тарбия

Къысмат- судьба

Бугьтан еси гюнчюлер- недоброжелатели

Дерт- къайгъы

Пикру- ой

Шиъруну чебер охув.

**Акъай Акъаев**

**Ярайгъан затмы**

Ата юрт.О-эсден тайып

ярайгъан затмы,

Унутуп, сонг эсге алып

къарайгъан затмы?

О мюгьлетге арт берме де

болагъан затмы,

Осуз яшав татыв булан

толагъан затмы?

Биз дюньягъа тавуш этген

Ер тюгюлмю о;

Къайгъы-дертсиз яшлыкъ оьтген

Эл тюгюлмю о?

Яшавланы инг ярыкълы

Агъымы ондан,

Инг шавлалы хыялланы

Тагъымы ондан

Намус –ягьны, я биз онда

Тангламайбызмы,

Адилликни, я биз онда

Англамайбызмы?

Онда тутгъан жан къурдашлар,

Бизин сатамы,

Къысмат булан янгыз къоюп

Рагьат ятамы?

Бугьтан еси гюнчюлени

Ел уьстден ташлап,

Къайгъыда да ,сююнчде де

Етмейми башлап?

Биз саялы къыйынлыкъгъа.

Тарытып жанын,

Гетермейми дертибизни

Авадан янын.

Пикру булан онда къайтып

Гелмейбизми биз,

Ахыр сезде ону айтып

Оьлмейбизми биз?

Ата юрт. О-эсден тайып

Ярайгъан затмы,

Унутуп, сонг эсге алып

Къарайгъан затмы?

**1)Асарны ичделигин ачыв.**

Шиъруну ичделигини уьстюнде ишлев. Яшлагъа охутуп, гьар дертлюкню маънасын ачыв.

**2)Асарны идея-маънасыны уьстюнде ишлев**

Шиъруну аслу темасы недир?

Шаир не йимик масъаланы гетере?

Охувчугъа оьзюню шиърусу булан не деп айтма сюе?

Шаирге бу шиъруну язма не зат таъсир этген?

**3)Асарны чеберлик янын ачыв**

Шиъруну чеберлик янына тергев беригиз

Шиъруда нечик соравлар салына .Оланы ичинде жавабы бармы?

Шолай адабият асарда къолланагъан чеберлик къуралгъа не деп айта?

Шиъруну биринчи белюгю де ,ахырынчы белюгю де такрарлана шолай къуралгъа нечик айтыла ?

**4.Дарсны гьасилин чыгъарыв .**

Яшлар ,сиз тюз ойлашасыз,сиз бугюн Акъай Акъаевни шиърусун тюз анализ этдигиз.

Акъай Акъаев бу шиърусу булан охувчуда инг башлап патриот ругьну уятма сюе. Бары да зат яшлыкъдан башлана,тувуп-оьсген ерингден башлана.Юртунг ,элинг сени бир тамурлангъан терек.Тезден берли гемюлген кепню герген.Сен ону емишисен.

**Къылыкъ терек**

Яшлар,бу асарны тарбиялав,философия маънасын ачагъан яхшы къылыкъланы шу алдыгъыздагъы алмалагъа язып бизин терегибизге илейик.

**Гележек наслулагъа телеграмма языв**

Аявлу юртлулар ,гелигиз юртубузну гезеллигин артдырайыкъ. Гележек наслулагъа да юртубуз булан оьктем болагъан кюйде турайыкъ.

**Дарсны яшлагъа тагьсири:**

Дарсда мен……….ишледим, неге тюгюл…….

Мен оьзюмню дарсда ишлевюмден ………

Дарс магъа……….герюндю

Дарсны узагъында мен……….

Дарсда айтылгъан зат магъа………..

**Уьйге иш:**

1) Юртумну гезеллиги (сурат этив)

2) «Ата юртум» деген темагъа гере шиъру язмакъ яда сочинение язмакъ.

3)Ахтарыв иш «Юртумну тарихи»







